ΑΙΤΙΟΛΟΓΙΚΗ ΕΚΘΕΣΗ

1. ΠΛΑΙΣΙΟ ΤΗΣ ΠΡΟΤΑΣΗΣ

- Αιτιολόγηση και στόχοι της πρότασης

Η παρούσα πρόταση αφορά την εφαρμογή του κανονισμού (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (στο εξής «ο βασικός κανονισμός») στη διαδικασία σχετικά με τις εισαγωγές ορισμένων προϊόντων χύτευσης καταγωγής Λαϊκής Δημοκρατίας της Κίνας.

- Γενικό πλαίσιο

Η παρούσα πρόταση εντάσσεται στο πλαίσιο της εφαρμογής του βασικού κανονισμού και είναι το αποτέλεσμα έρευνας που διενεργήθηκε σύμφωνα με τις ουσιαστικές και διαδικαστικές απαιτήσεις του βασικού κανονισμού.

- Υφιστάμενες διατάξεις στον τομέα που αφορά η πρόταση

Κανονισμός (ΕΚ) αριθ. 1212/2005 του Συμβουλίου, της 25ης Ιουλίου 2005 για την επιβολή οριστικού δασμού αντιντάμπινγκ στις εισαγωγές ορισμένων προϊόντων χύτευσης καταγωγής Λαϊκής Δημοκρατίας της Κίνας, όπως τροποποιήθηκε τελευταία με τον κανονισμό (ΕΚ) αριθ. 500/2009.

- Συνοχή με άλλες πολιτικές και στόχους της Ένωσης

Άνευ αντικειμένου.

2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ

- Διαβουλεύσεις με τα ενδιαφερόμενα μέρη

Τα ενδιαφερόμενα μέρη τα οποία αφορά η διαδικασία είχαν τη δυνατότητα να υποστηρίξουν τα συμφέροντά τους στη διάρκεια της έρευνας, σύμφωνα με τις διατάξεις του βασικού κανονισμού.

- Συγκέντρωση και χρησιμοποίηση εμπειρογνωμοσύνης

Δεν υπήρξε ανάγκη προσφυγής σε εξωτερικούς εμπειρογνώμονες.

- Εκτίμηση των επιπτώσεων

Η παρούσα πρόταση είναι αποτέλεσμα της εφαρμογής του βασικού κανονισμού.

Ο βασικός κανονισμός δεν περιλαμβάνει διατάξεις για γενική εκτίμηση επιπτώσεων, αλλά περιέχει διεξοδικό κατάλογο των όρων που πρέπει να εκτιμηθούν.

3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ

- Συνοπτική παρουσίαση της προτεινόμενης δράσης

Στις 27 Ιουλίου 2010, η Επιτροπή κίνησε επανεξέταση ενόψει της λήξης ισχύος των μέτρων αντιντάμπινγκ που ισχύουν στις εισαγωγές ορισμένων προϊόντων χύτευσης καταγωγής Λαϊκής Δημοκρατίας της Κίνας. Η αίτηση υποβλήθηκε από την εταιρεία Eurofonte, που ενεργεί για λογαριασμό επτά εκ των μελών της, καθώς και από την εταιρεία Fundiciones de Odena (στο εξής «οι αιτούντες») για λογαριασμό παραγωγών που αντιπροσωπεύουν σημαντικό ποσοστό, στην προκειμένη περίπτωση πάνω από το 25% της παραγωγής ορισμένων προϊόντων χύτευσης της Ένωσης . Σκοπός της έρευνας ήταν να εξετάσει εάν η λήξη της ισχύος των μέτρων θα ήταν πιθανόν να οδηγήσει στη συνέχιση ή στην επανάληψη της πρακτικής ντάμπινγκ και της ζημίας που προκλήθηκε στον ενωσιακό κλάδο παραγωγής.

Την 1η Δεκεμβρίου 2010, η Επιτροπή ανακοίνωσε επίσης την έναρξη μερικής ενδιάμεσης επανεξέτασης των ισχυόντων μέτρων. Η αίτηση υποβλήθηκε από την εταιρεία Shandong Lulong Group Co. Ltd., που είναι παραγωγός - εξαγωγέας από τη Λαϊκή Δημοκρατία της Κίνας. Το πεδίο της επανεξέτασης περιοριζόταν στην εξέταση της πρακτικής ντάμπινγκ όσον αφορά την εταιρεία Shandong Lulong Group Co. Ltd.

Κατά τη διάρκεια της έρευνας επανεξέτασης, οι αιτούντες απέσυραν επίσημα την αίτησή τους για επανεξέταση ενόψει της λήξης της ισχύος των μέτρων.

Μετά την απόσυρση της αίτησης, η Επιτροπή δεν έλαβε γνώση επιχειρημάτων που να υποδηλώνουν ότι το συμφέρον της Ένωσης θα μπορούσε να δικαιολογήσει την παράταση της ισχύος των μέτρων και της μερικής ενδιάμεσης επανεξέτασης και, ως εκ τούτου, προτείνει την περάτωση της έρευνας και την κατάργηση των μέτρων.

Ως εκ τούτου, προτείνεται στο Συμβούλιο να εγκρίνει τη συνημμένη πρόταση κανονισμού, η οποία θα πρέπει να δημοσιευθεί στην Επίσημη Εφημερίδα της Ευρωπαϊκής Ένωσης το συντομότερο δυνατό και, οπωσδήποτε, έως τις 26 Οκτωβρίου 2011 το αργότερο.

- Νομική βάση

Kανονισμός (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας.

- Αρχή της επικουρικότητας

Η παρούσα πρόταση εμπίπτει στην αποκλειστική αρμοδιότητα της Ευρωπαϊκής Ένωσης. Ως εκ τούτου δεν εφαρμόζεται η αρχή της επικουρικότητας.

- Αρχή της αναλογικότητας

Η πρόταση είναι σύμφωνη με την αρχή της αναλογικότητας για τους ακόλουθους λόγους:

Το είδος της δράσης περιγράφεται στον προαναφερόμενο βασικό κανονισμό και δεν αφήνει περιθώρια για λήψη αποφάσεων σε εθνικό επίπεδο.

Είναι άνευ αντικειμένου η αναφορά του τρόπου με τον οποίο ελαχιστοποιείται και είναι ανάλογος προς τον στόχο της πρότασης ο οικονομικός και διοικητικός φόρτος που βαρύνει την Ένωση, τις κυβερνήσεις των κρατών μελών, τις περιφερειακές και τις τοπικές αρχές, τους οικονομικούς παράγοντες και τους πολίτες.

- Επιλογή νομικών μέσων

Προτεινόμενα μέσα: κανονισμός.

Άλλες πράξεις δεν θα ήταν κατάλληλες, διότι ο βασικός κανονισμός δεν προβλέπει εναλλακτικές επιλογές.

4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Η πρόταση δεν έχει επιπτώσεις στον προϋπολογισμό της Ένωσης.

2011/0205 (NLE)

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για τον τερματισμό της ισχύος και της μερικής ενδιάμεσης επανεξέτασης των μέτρων αντιντάμπινγκ που εφαρμόζονται στις εισαγωγές ορισμένων προϊόντων χύτευσης καταγωγής Λαϊκής Δημοκρατίας της Κίνας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας[1] (στο εξής «ο βασικός κανονισμός»), και ιδίως το άρθρο 9 και το άρθρο 11 παράγραφοι 2, 3, 5 και 6,

Έχοντας υπόψη την πρόταση που υπέβαλε η Ευρωπαϊκή Επιτροπή (στο εξής «η Επιτροπή»), ύστερα από διαβουλεύσεις με τη συμβουλευτική επιτροπή,

Εκτιμώντας τα ακόλουθα:

1. ΔΙΑΔΙΚΑΣΙΑ

2. Ισχύοντα μέτρα

3. Ύστερα από έρευνα αντιντάμπινγκ, η οποία διενεργήθηκε σύμφωνα με το άρθρο 5 του βασικού κανονισμού, το Συμβούλιο, με τον κανονισμό (ΕΚ) αριθ. 1212/2005[2], επέβαλε οριστικό δασμό αντιντάμπινγκ στις εισαγωγές ορισμένων προϊόντων χύτευσης καταγωγής Λαϊκής Δημοκρατίας της Κίνας. Ο εν λόγω κανονισμός τροποποιήθηκε τελευταία με τον κανονισμό (ΕΚ) αριθ. 500/2009 του Συμβουλίου[3].

4. Ο ατομικός συντελεστής δασμού κυμαίνεται από 0% έως 37,9% ανάλογα με τον κατασκευαστή του εν λόγω προϊόντος, και το επίπεδο υπόλοιπου δασμού καθορίστηκε σε 47,8%.

5. Αιτήσεις επανεξέτασης

6. Μετά τη δημοσίευση ανακοίνωσης για την επικείμενη λήξη ορισμένων μέτρων αντιντάμπινγκ που εφαρμόζονται στις εισαγωγές ορισμένων προϊόντων χύτευσης καταγωγής Λαϊκής Δημοκρατίας της Κίνας[4], στις 25 Μαρτίου 2010 η Επιτροπή έλαβε αίτηση για επανεξέταση σύμφωνα με το άρθρο 11 παράγραφος 3 του βασικού κανονισμού και στις 29 Απριλίου 2010 μια άλλη αίτηση για επανεξέταση σύμφωνα με το άρθρο 11 παράγραφος 2 του βασικού κανονισμού.

7. Η αίτηση σύμφωνα με το άρθρο 11 παράγραφος 2 του βασικού κανονισμού υποβλήθηκε από την εταιρεία Eurofonte, που ενεργεί για λογαριασμό επτά εκ των μελών της, καθώς και από την εταιρεία Fundiciones de Odena (στο εξής «οι αιτούντες») για λογαριασμό παραγωγών που αντιπροσωπεύουν σημαντικό ποσοστό, στην προκειμένη περίπτωση πάνω από το 25% της παραγωγής ορισμένων προϊόντων χύτευσης της Ένωσης.

8. Η αίτηση περιλάμβανε στοιχεία που αποδείκνυαν εκ πρώτης όψεως ότι η λήξη της ισχύος των μέτρων είναι πιθανόν να οδηγήσει στη συνέχιση ή την επανάληψη της πρακτικής ντάμπινγκ και της ζημίας για τον ενωσιακό κλάδο παραγωγής.

9. Η αίτηση σύμφωνα με το άρθρο 11 παράγραφος 3 του βασικού κανονισμού υποβλήθηκε από την εταιρεία Shandong Lulong Group Co. Ltd., που είναι παραγωγός - εξαγωγέας από τη Λαϊκή Δημοκρατία της Κίνας. Η αίτηση περιοριζόταν στην εξέταση της πρακτικής ντάμπινγκ όσον αφορά την εταιρεία Shandong Lulong Group Co. Ltd.

10. Έναρξη διαδικασιών

11. Κατά συνέπεια, μετά από διαβούλευση με τη συμβουλευτική επιτροπή, η Επιτροπή δημοσίευσε ανακοίνωση για την έναρξη επανεξέτασης στην Επίσημη Εφημερίδα της Ευρωπαϊκής Ένωσης[5] ενόψει της λήξης των μέτρων αντιντάμπινγκ που εφαρμόζονται στις εισαγωγές ορισμένων προϊόντων χύτευσης στην Ευρωπαϊκή Ένωση που υπάγονται στους στους κωδικούς ΣΟ 7325 10 50, 7325 10 92, ex 7325 10 99 (κωδικός TARIC 7325 10 99 10), και ex 7325 99 10 (κωδικός TARIC 7325 99 10 10), καταγωγής Λαϊκής Δημοκρατίας της Κίνας.

12. Η Επιτροπή ενημέρωσε επίσημα τους παραγωγούς-εξαγωγείς, τους ενδιαφερόμενους εισαγωγείς, τους εκπροσώπους της Λαϊκής Δημοκρατίας της Κίνας και τους αντιπροσωπευτικούς χρήστες και τους παραγωγούς της Ένωσης σχετικά με την έναρξη της έρευνας επανεξέτασης. Τα ενδιαφερόμενα μέρη είχαν τη δυνατότητα να υποβάλουν γραπτώς τις απόψεις τους και να ζητήσουν να γίνουν δεκτά σε ακρόαση εντός της προθεσμίας που καθορίζεται στην ανακοίνωση για την έναρξη.

13. Επίσης, η Επιτροπή δημοσίευσε στην Επίσημη Εφημερίδα της Ευρωπαϊκής Ένωσης[6] ανακοίνωση για την έναρξη μερικής ενδιάμεσης επανεξέτασης των μέτρων αντιντάμπινγκ όπως αναφέρεται στην αιτιολογική σκέψη (7), η οποία περιορίστηκε στην εξέταση του ντάμπινγκ όσον αφορά την Shandong Lulong Group Co. Ltd.

14. ΑΠΟΣΥΡΣΗ ΤΟΥ ΑΙΤΗΜΑΤΟΣ ΕΠΑΝΕΞΕΤΑΣΗΣ ΤΗΣ ΛΗΞΗΣ ΙΣΧΥΟΣ ΤΩΝ ΜΕΤΡΩΝ

15. Με επιστολή της 9ης Ιουνίου 2011 προς την Επιτροπή, οι αιτούντες απέσυραν επισήμως την αίτησή τους. Στην επιστολή τους, οι αιτούντες υποστήριξαν ότι, λόγω της μεταβλητότητας των σχετικών οικονομικών παραμέτρων, δεν μπορούν να αποκλειστούν μελλοντικές επιζήμιες πρακτικές ντάμπινγκ. Υπό αυτές τις συνθήκες, θεωρούν ότι μια αύξηση των κινεζικών εισαγωγών θα μπορούσε να θέσει υπό αμφισβήτηση τη βιωσιμότητα του κλάδου παραγωγής της Ένωσης και, σε αυτή τη βάση, οι αιτούντες θεωρούν ότι η Επιτροπή πρέπει να παρακολουθεί στενά τις εισαγωγές του υπό εξέταση προϊόντος και να είναι έτοιμη να ξεκινήσει νέα διαδικασία άμεσα.

16. Η Επιτροπή αναγνωρίζει ότι η αγορά προϊόντων χύτευσης έχει υποστεί σημαντικές αλλαγές κατά το τελευταίο έτος, κυρίως λόγω της πρόσφατης οικονομικής κρίσης, η οποία είχε σημαντικό αντίκτυπο στον κλάδο των κατασκευών και οδήγησε σε περικοπές των δημόσιων δαπανών για έργα υποδομής. Αυτό προκάλεσε μια γενική πτώση της ζήτησης, συμπεριλαμβανωμένων των εισαγωγών ορισμένων προϊόντων χύτευσης. Δεδομένου ότι δεν είναι σαφές πώς θα εξελιχθεί η αγορά σε βραχυπρόθεσμη έως μεσοπρόθεσμη βάση, η επανεμφάνιση ζημιογόνου ντάμπινγκ δεν μπορεί να αποκλειστεί εντελώς. Επομένως, θεωρείται σκόπιμο να παρακολουθούνται οι εισαγωγές στην Ένωση του υπό εξέταση προϊόντος καταγωγής Λαϊκής Δημοκρατίας της Κίνας. Η περίοδος παρακολούθησης θα πρέπει να παραταθεί 24 μήνες από τη δημοσίευση της περάτωσης της παρούσας διαδικασίας. Επιπλέον, η Επιτροπή δεν αποκλείει την έναρξη νέας έρευνας όσον αφορά το ίδιο προϊόν εάν και όταν υποβληθούν αποδεικτικά στοιχεία για την εμφάνιση ζημιογόνου ντάμπινγκ σύμφωνα με τις απαιτήσεις που ορίζονται στις σχετικές διατάξεις του βασικού κανονισμού.

17. Σύμφωνα με το άρθρο 9 παράγραφος 1 και το άρθρο 11 παράγραφος 2 του βασικού κανονισμού, μια διαδικασία μπορεί να περατωθεί εφόσον αποσυρθεί η αίτηση επανεξέτασης, εκτός εάν η περάτωση δεν θα ήταν προς το συμφέρον της Ένωσης.

18. Η Επιτροπή έκρινε σκόπιμη την περάτωση της παρούσας διαδικασίας, καθόσον από την έρευνα δεν προέκυψαν στοιχεία που να αποδεικνύουν ότι η περάτωση αυτή δεν θα ήταν προς το συμφέρον της Ένωσης. Τα ενδιαφερόμενα μέρη ενημερώθηκαν σχετικά και τους παρασχέθηκε η ευκαιρία να υποβάλουν τις παρατηρήσεις τους. Εντούτοις, δεν ελήφθησαν παρατηρήσεις που να διακαιολογούν διαφορετικά συμπεράσματα.

19. Ως εκ τούτου, εξάχθηκε το συμπέρασμα ότι η διαδικασία επανεξέτασης λόγω λήξης της ισχύος των μέτρων αντιντάμπινγκ σχετικά με τις εισαγωγές στην Ένωση ορισμένων προϊόντων χύτευσης καταγωγής Λαϊκής Δημοκρατίας της Κίνας πρέπει να περατωθεί και τα ισχύοντα μέτρα πρέπει να καταργηθούν.

20. Κατά συνέπεια, εξάχθηκε το συμπέρασμα ότι η μερική ενδιάμεση επανεξέταση που περιορίστηκε στην εξέταση του ντάμπινγκ όσον αφορά την Shandong Lulong Group Co. Ltd. θα πρέπει επίσης να περατωθεί,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η λήξη της ισχύος και της μερικής ενδιάμεσης επανεξέτασης των μέτρων αντιντάμπινγκ όσον αφορά τις εισαγωγές προϊόντων χύτευσης από μη ελατό χυτοσίδηρο και από χυτοσίδηρο σφαιροειδούς γραφίτη (όλκιμος χυτοσίδηρος) είδος που χρησιμοποιείται για την κάλυψη και/ή πρόσβαση σε επιφανειακά ή υπόγεια δίκτυα, και τα μέρη τους, είτε είναι επεξεργασμένα, επικαλυμμένα ή βαμμένα ή συνδυασμένα με άλλα υλικά είτε όχι, εξαιρουμένων των πυροσβεστικών κρουνών, επί του παρόντος υπάγονται στους κωδικούς ΣΟ 7325 10 50, 7325 10 92, ex 7325 10 99 (κωδικός TARIC 7325 10 99 10) και ex 7325 99 10 (κωδικός TARIC 7325 99 10 10), και είναι καταγωγής Λαϊκής Δημοκρατίας της Κίνας, περατώνεται και τα μέτρα καταργούνται.

Άρθρο 2

Ο παρών κανονισμός αρχίζει να ισχύει την επόμενη ημέρα της δημοσίευσής του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες

Για το Συμβούλιο

Ο Πρόεδρος

[1] ΕΕ L 343 της 22.12.2009, σ. 51.

[2] ΕΕ L 199 της 29.7.2005, σ. 1.

[3] ΕΕ L 151 της 16.6.2009, σ. 6.

[4] ΕΕ C 72 της 20.3.2010, σ. 11.

[5] ΕΕ C 203 της 27.7.2010, σ. 2.

[6] ΕΕ C 324 της 1.12.2010, σ.21